LT Europos Sąjungos oficialusis leidinys C 196/2

Pranešimas apie Pakistano kilmės medvilninės patalynės importui taikomų antidempingo priemonių dalinės tarpinės peržiūros pradžią

(2004/C 196/02)

Komisija savo iniciatyva nusprendė pradėti dalinę tarpinę peržiūrą, kaip numatyta Tarybos reglamento (EB) Nr. 384/96 (1) 11 straipsnio 3 dalyje (toliau – pagrindinis reglamentas).

1. Gaminys

Peržiūrimas gaminys yra Pakistano kilmės medvilnės pluošto patalynė, grynos medvilnės arba maišytos su dirbtiniu pluoštu ar linu (lino pluoštas nėra pagrindinė sudedamoji dalis), balinta, dažyta arba raštuota (toliau – medvilnės tipo patalynė) (toliau – gaminys), paprastai klasifikuojamas KN kodais 6302 21 00, 6302 22 90, 6302 31 10, 6302 31 90 ir 6302 32 90. Šie KN kodai pateikiami tiktai informacijai.

2. Turimos priemonės

Šiuo metu galiojanti priemonė yra Tarybos reglamente (EB) Nr. 397/2004 (2) dėl Pakistano kilmės medvilninės patalynės importo nustatytas galutinis antidempingo muitas.

3. Peržiūros priežastys

Komisija buvo numačiusi apsilankyti keleto gaminio Pakistano tautybės eksportuotojų patalpose, ir tai būtų dalis tyrimo, atliekamo dėl turimų priemonių įvedimo. Tačiau per šiuos apsilankymus Komisija nutarė, kad nesilaikoma numatytiems patikrinimams būtinų saugumo sąlygų, ir lankymaisi turėjo būti nutraukti (3). Taigi dempingo skirtumas buvo apskaičiuojamas remiantis turimais faktais, kaip numatyta pagrindinio reglamento 18 straipsnyje. Šiuo metu gauta pakankamai informacijos, rodančios, kad saugumo sąlygos pasikeitė, t. y. kad pirmiau minėtos kliūtys patikrinimo vizitams buvo panaikintos. Taigi Komisija išimties tvarka siūlo pradėti tarpinę tik dempingo aspektais apribotą peržiūrą, kad Pakistano tautybės eksportuotojai turėtų galimybę rasti geriau jų padėtį atspindinčius faktus.

4. Dempingo nustatymo tvarka

Po konsultacijų su Patariamuoju komitetu nustačiusi, kad yra pakankamai faktų, pateisinančių dalinės tarpinės peržiūros pradžią, Komisija šiuo pranešimu pradeda peržiūrą, kaip numatyta pagrindinio reglamento 11 straipsnio 3 dalyje.

a) Atranka

Atsižvelgdama į tai, kad yra aiškus į šią procedūrą įtrauktų šalių skaičius, Komisija gali nuspręsti taikyti pagrindinio reglamento 17 straipsnyje numatytą atrankos tvarką.

i) Pakistano eksportuotojų/gamintojų atranka

Kad Komisija galėtų nuspręsti, ar atranka yra būtina, ir, jeigu taip, atrinkti atrankos dalyvius, visų eksportuotojų, gamintojų arba jų vardu veikiančių atstovų yra prašoma prisistatyti Komisijai ir per šio pranešimo 5 straipsnio b punkto i papunktyje nustatytą terminą 6 straipsnyje nurodytu formatu suteikti tokią informaciją apie savo įmonę arba įmones:

— pavadinimą, adresą, elektroninio pašto adresą, telefono ir fakso numerius ir (arba) telekso numerį ir asmenį kreipimuisi,

— gaminio gamybos apimtį tonomis nuo 2003 m. balandžio 1 d. iki 2004 m. kovo 31 d.,

— apyvartą vietos valiuta bei gaminio pardavimų eksportui į Bendriją apimtį tonomis nuo 2003 m. balandžio 1 d. iki 2004 m. kovo 31 d.,

— apyvartą vietos valiuta bei gaminio pardavimų vietos rinkoje apimtį tonomis nuo 2003 m. balandžio 1 d. iki 2004 m. kovo 31 d.,

— ar įmonė ketina skelbti individualų skirtumą (4) (individualius skirtumus gali skelbti tik gamintojai),

— tikslią įmonės veiklą gaminio gamybos atžvilgiu,

— visų susijusių įmonių (5), dalyvaujančių gaminant ir (arba) parduodant (eksportui ir (arba) vietos rinkoje) gaminį, pavadinimus ir tikslią veiklą,

— bet kokią kitą susijusią informaciją, kuri padėtų Komisijai atrinkti dalyvius atrankai,

— nurodymą, ar įmonė arba įmonės sutinka dalyvauti atrankoje, o tai reiškia, kad jos turės atsakyti į klausimynus ir sutikti, kad jų atsakymai būtų patikrinti vietoje.

Kad gautų eksportuotojų/gamintojų atrankai būtiną informaciją, Komisija papildomai susisieks su eksporto šalies valstybės institucijomis ir visomis žinomomis eksportuotojų/gamintojų asociacijomis.

ii) Importuotojų atranka

Kad Komisija galėtų nuspręsti, ar atranka yra būtina ir, jeigu taip, atrinkti dalyvius atrankai, visų importuotojų arba jų vardu veikiančių atstovų yra prašoma prisistatyti Komisijai ir per šio pranešimo 5 straipsnio b punkto i papunktyje nustatytą terminą 6 straipsnyje nurodytu formatu suteikti tokią informaciją apie savo įmonę arba įmones:

— pavadinimą, adresą, elektroninio pašto adresą, telefono ir fakso numerius ir (arba) telekso numerį ir asmenį kreipimuisi,

— bendrąją įmonės apyvartą eurais nuo 2003 m. balandžio 1 d. iki 2004 m. kovo mėn. 31 d.,

— bendrą darbuotojų skaičių,

— tikslią įmonės veiklą gaminio atžvilgiu,

— importuojamo Pakistano kilmės gaminio importo į Bendrijos rinką bei perpardavimų jos teritorijoje apimtį tonomis ir vertę eurais nuo 2003 m. balandžio 1 d. iki 2004 m. kovo 31 d.,

— visų susijusių įmonių (5), dalyvaujančių gaminant ir (arba) parduodant gaminį, pavadinimus ir tikslią veiklą,

— bet kokią kitą susijusią informaciją, kuri padėtų Komisijai atrinkti dalyvius atrankai,

— nurodymą, ar įmonė arba įmonės sutinka dalyvauti atrankoje, o tai reiškia, kad jos turės atsakyti į klausimynus ir sutikti, kad jų atsakymai būtų patikrinti vietoje.

Kad gautų importuotojams atrinkti būtiną informaciją, Komisija papildomai susisieks su visomis žinomomis importuotojų asociacijomis.

iii) Galutinė atrankos dalyvių atranka

Visos suinteresuotos šalys, pageidaujančios pateikti bet kokią susijusią informaciją dalyvių atrankai, turi tai padaryti per šio pranešimo 5 straipsnio b punkto ii papunktyje nustatytą terminą.

Komisija ketina atrankos dalyvius galutinai atrinkti pasitarusi su suinteresuotomis šalimis, kurios išreiškė pageidavimą dalyvauti atrankoje.

Atrankoje dalyvaujančios įmonės per šio pranešimo 5 straipsnio b punkto iii papunktyje nustatytą terminą turi atsakyti į klausimynus ir bendradarbiauti atliekant tyrimą.

Jeigu yra nepakankamai bendradarbiaujama, Komisija, kaip numatyta pagrindinio reglamento 17 straipsnio 4 dalyje ir 18 straipsnyje, išvadas gali daryti remdamasi turimais faktais.

b) Klausimynai

Kad gautų tyrimui būtiną informaciją, Komisija atrankai atrinktiems eksportuotojams/gamintojams Pakistane, visoms eksportuotojų/gamintojų asociacijoms, atrankai atrinktiems importuotojams, visoms importuotojų asociacijoms, bendradarbiavusioms atliekant tyrimą dėl šiuo metu peržiūrimų priemonių įvedimo, taip pat eksporto šalies valstybės institucijoms išsiųs klausimynus.

Pakistano eksportuotojai/gamintojai, skelbiantys individualų skirtumą, siekiant pritaikyti pagrindinio reglamento 17 straipsnio 3 dalį ir 9 straipsnio 6 dalį, užpildytus klausimynus turi pateikti per šio pranešimo 5 straipsnio a punkto iii papunktyje nustatytą terminą. Taigi jie turi paprašyti klausimynų per šio pranešimo 5 straipsnio a punkto i papunktyje nustatytą terminą. Tačiau tokios šalys turi žinoti, kad jeigu atranka taikoma eksportuotojams/gamintojams, Komisija gali vis dėlto nuspręsti neapskaičiuoti jiems individualaus skirtumo, jeigu eksportuotojų arba gamintojų yra tiek daug, kad atlikti individualų jų patikrinimą būtų pernelyg sunku ir dėl jo nebūtų galima laiku baigti tyrimo.

Bet kokiu atveju visos šalys, nebendradarbiavusios atliekant peržiūrimų priemonių įvedimo tyrimą, klausimynų turi paprašyti per 5 straipsnio a punkto i papunktyje nustatytą terminą, jeigu šio pranešimo 5 straipsnio a punkto ii papunktyje nustatytas terminas taikomas visoms suinteresuotoms šalims.

c) Informacijos surinkimas ir nagrinėjimo posėdžių rengimas

Šiuo pranešimu visos suinteresuotos šalys yra kviečiamos pareikšti savo nuomones, pateikti atsakymus į klausimynus papildančią informaciją ir pateikti įrodymus bei faktus. Tokią informaciją ir įrodymus bei faktus Komisija turi gauti per šio pranešimo 5 straipsnio a punkto ii papunktyje nustatytą terminą.

Be to, Komisija gali išklausyti suinteresuotas šalis, jeigu jos pateikia atitinkamą prašymą, nurodydamos konkrečias jų išklausymo būtinumo priežastis. Toks prašymas turi būti pateiktas per šio pranešimo 5 straipsnio a punkto iii papunktyje nustatytą terminą.

5. Terminai

a) Bendrieji terminai

i) Šalims prašyti klausimynų

Visos šalys, nebendradarbiavusios atliekant peržiūrimų priemonių įvedimo tyrimą, klausimynų turi prašyti kiek įmanoma greičiau, bet ne vėliau kaip per 15 dienų nuo šio pranešimo paskelbimo Europos Sąjungos oficialiajame leidinyje.

ii) Šalims prisistatyti, atsakymams į klausimynus grąžinti ir bet kokiai kitai informacijai pateikti

Visos suinteresuotos šalys, jeigu atliekant tyrimą į tai turi būti atsižvelgiama, turi per 40 dienų po šio pranešimo paskelbimo Europos Sąjungos oficialiajame leidinyje, jeigu nenumatyta kitaip, prisistatyti Komisijai, pateikti savo nuomones ir atsakymus į klausimynus arba bet kokią kitą informaciją. Būtina pažymėti, kad daugelio pagrindiniame reglamente numatytų procesinių teisių įgyvendinimas priklauso nuo to, ar šalis prisistato per pirmiau minėtą terminą.

Atrankai atrinktos įmonės atsakymus į klausimynus turi grąžinti per šio pranešimo 5 straipsnio b punkto iii papunktyje nustatytą terminą.

iii) Nagrinėjimo posėdžiai

Visos suinteresuotos šalys taip pat gali pateikti prašymą, kad Komisija juos išklausytų, per tokį pat 40 dienų terminą.

b) Konkretūs atrankos terminai

i) 5.1 straipsnio a punkto i papunktyje ir 5.1 straipsnio a punkto ii papunktyje nurodytą informaciją atrankai Komisija turi gauti per 15 dienų po šio pranešimo paskelbimo Europos Sąjungos oficialiajame leidinyje, jeigu Komisija ketina konsultuotis su suinteresuotomis šalimis, išreiškusiomis pageidavimą dalyvauti atrankoje, atliekant galutinę atranką per 21 dieną po šio pranešimo paskelbimo Europos Sąjungos oficialiajame leidinyje.

ii) Visą kitą informaciją, susijusią su atranka, kaip numatyta 5.1 straipsnio a punkto iii papunktyje, Komisija turi gauti per 21 dieną po šio pranešimo paskelbimo Europos Sąjungos oficialiajame leidinyje.

iii) Atrankoje dalyvaujančių šalių atsakymus į klausimynus Komisija turi gauti per 37 dienas šalims gavus pranešimą apie jų dalyvavimą atrankoje.

6. Informacijos pateikimas raštu, atsakymai į klausimynus ir korespondencija

Visa suinteresuotų šalių pateikiama informacija ir prašymai turi būti pateikiami raštu (ne elektroniniu formatu, jeigu nesutarta kitaip, nurodant suinteresuotos šalies pavadinimą, adresą, elektroninio pašto adresą, telefono ir fakso numerius ir (arba) telekso numerį). Visa suinteresuotų šalių raštu pateikiama konfidenciali informacija, įskaitant šiuo pranešimu prašomą informaciją, atsakymai į klausimynus ir korespondencija žymimi žodžiu „Naudoti ribotai“ (6) ir, kaip numatyta pagrindinio reglamento 19 straipsnio 2 dalyje, pateikiami kartu su nekonfidencialiu variantu, ant kurio turi būti užrašyta „SUINTERESUOTOMS ŠALIMS SUSIPAŽINTI“.

Komisijos adresas korespondencijai:

European Commission Directorate General for Trade Directorate B Office: J-79, 5/16 B-1049 Brussels Faksas (32-2) 295 65 05 Teleksas COMEU B 21877.

7. Atsisakymas bendradarbiauti

Jeigu bet kokia suinteresuota šalis atsisako suteikti priėjimą prie būtinos informacijos arba kitaip per nustatytą terminą nepateikia tokios informacijos arba labai trukdo atlikti tyrimą, išvados, tiek teigiamos, tiek neigiamos, gali būti daromos remiantis turimais faktais, kaip numatyta pagrindinio reglamento 18 straipsnyje.

Jeigu išsiaiškinama, kad kokia nors suinteresuota šalis pateikė melagingą arba klaidinančią informaciją, į tokią informaciją gali būti neatsižvelgiama, ir gali būti naudojamasi tik turimais faktais, kaip numatyta pagrindinio reglamento 18 straipsnyje. Jeigu suinteresuota šalis nebendradarbiauja arba bendradarbiauja tik iš dalies ir dėl to išvados daromos remiantis turimais faktais, kaip numatyta 18 straipsnyje, rezultatas tai šaliai gali būti ne toks palankus, koks galėtų būti, jei ji bendradarbiautų.

(1) OL L 56, 1996 3 6, p. 1, su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) OL L 66, 2004 3 4, p. 1.

(3) Žr. Tarybos reglamento (EB) Nr. 397/2004 34-48 konstatuojamąsias dalis, OL L 66, 2004 3 4, p. 1.

(4) Individualius skirtumus galima skelbti, kaip numatyta pagrindinio reglamento 17 straipsnio 3 dalyje, įmonėms, kurios neįtrauktos į atrankos procedūrą, ir pagrindinio reglamento 9 straipsnio 5 dalyje dėl individualaus požiūrio. Būtina pažymėti, kad ketinant paskelbti individualų skirtumą reikia pateikti prašymą, kaip numatyta pagrindinio reglamento 9 straipsnio 5 dalyje.

(5) Dėl susijusių įmonių apibrėžimo žr. Komisijos reglamento (EEB) Nr. 2454/93, išdėstančio Bendrijos muitinės kodekso įgyvendinimo nuostatas, 143 straipsnį (OL L 253, 1993 10 11, p. 1).

(6) Tai reiškia, kad dokumentas skirtas tik vidiniam naudojimui. Jis apsaugomas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Jis yra laikomas konfidencialiu dokumentu pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir 1994 m. PPO susitarimo dėl GATT (Susitarimo dėl antidempingo) IV straipsnio įgyvendinimo 6 straipsnį.